**deuteronomium - Mózes ötödik könyve**

***SZERETET, ÉS SZERETETBŐL VALÓ ENGEDELMESSÉG***

***1. A könyv címe***

A Deuteronomium a Pentateuchos 5. és egyben utolsó könyve. A héber kánonban (élle hadöbárim) azaz „Ezek azok az igék” címet viseli. A görög fordítású LXX (septuaginta) után a „Második törvénykönyv”-nek nevezték el, vagy „A törvény megismétlése” névvel illették, mivel 2Móz-re gyakran utaltak úgy, mint az „Első törvényadás”. Ebből nem kell arra következtetni, hogy ez csak egyszerűen megismétlése annak a törvénynek, amit Mózes kapott a Sínai hegyen. Ez több mint egy ismétlés, ez a törvény újbóli megerősítése. (Ma is ha valamit nagyon fontosnak tartunk, megismételjük, különösen ha elbúcsúzunk szeretteinktől, akkor igyekszünk nyomatékossá tenni, ismételgetni tanácsainkat. Így volt ezzel Mózes is.

***2. A könyv szerzője***

A könyv maga is tanúsítja, hogy legnagyobb részét Mózes írta (1:5; 31:9,22,24) és ezt az Ószövetség más könyvei is megerősítik (1Király 2:3; 8:35; 2Király 14:6; 18:12). Mózes halálának leírása más szerző műve, sokan egyetértenek abban, hogy ez a személy Józsué.

A Biblia belső összefüggései is ezt erősítik meg, hisz maga Jézus is és az újszövetségi apostolok is Mózest tartják a Deuteronomium szerzőjének. (Máté 19:7, 8, vö. Deut. 24:1; Márk 12:19, vö. Deut. 25:5; János 1:17; 7:19, vö. Deut. 4:4; János 1:45 és ApCsel 3:22, vö. Deut. 18:15; Zsid. 10:28, vö. Deut. 17:2-7). Az Újszövetségben közel száz idézet, illetve utalás van Mózes ötödik könyvére.

***3. Történelmi háttér***

Az 5Mózes szerint Mózes és az izraeliták Moáb területén Sittimben táboroztak, azon a helyen, ahol a Jordán a Holt-tengerbe ömlik (1:5). Két hónapig maradtak itt (Deut. 1:3; vö. Józs.3:1, 2, 5, 7; 4:19). Végső lépésként e fontos időszakban, amikor a vezetés Józsuéra szállt, Mózes elmondta búcsúbeszédeit, hogy előkészítse a népet a Kánaánba való belépésre.

A pusztai vándorlás 40. év 11. hónapjának első napján kezdődik, és a Mózes feletti gyász 30. napján (a 40. év 12. hónapjában) végződik. A könyvben leírtak, tehát a pusztai vándorlás két utolsó hónapjában történnek.

***4. Téma***

A Deuteronomium nagy témája a szeretet és engedelmesség. Talán eddig nem is gondoltuk, hogy az Ószövetségnek ez a régi könyve Isten szeretetéről beszél. A szeretet 22-szer fordul elő. Jézus nem mond új dolgot, amikor azt mondja „Ha engem szerettek a parancsolataimat tartsátok meg.” A Deuteronomium azt tanítja, hogy az engedelmesség az ember válasza Isten szeretetére.

Mózes miután átélte, hogy az új nemzedék sem jobb mint a régi, történelmi visszaemlékezésében elsorolja Isten szeretetből fakadó tetteit, ami a mostani nemzedéknek azért is kell ismételni, és hangsúlyozni, mert ez őseikkel történt.  
             Az új generáció számára a törvényt a 38 éves pusztai tapasztalat fényében kell magyarázni.

***5. Szerkezet***

Mózes ötödik könyvének szerkezete alátámasztja történelmi hátterét. Fejtegető, Ismétlő, emlékeztető, és kissé szabálytalan stílusa is azt mutatja, hogy egy sor alkalmi beszédről van szó, amelyek sokszor nem időrendi sorrendben írják le az eseményeket.

A könyv az ókori szerződések szokványos formáját követi:

A régi közel-keleti szerződések és az ószövetségi szövetségkötés között sok hasonlóság van. A hettiták klasszikusnak tekintett szerződési például hat pontból álltak:

1.      Előszó, ami megnevezte a szerződés szerzőjét.

2.      Történeti bevezető, mely felidézte, hogy a felek milyen viszonyban álltak egymással a szerződéskötés előtti időszakban.

3.      Feltételek, amelyek megszabták a felek kölcsönös kötelességeit.

4.      Az okmány záradéka indokolta a szerződést, és előirányozta, hogy a vazallusnak meghatározott időközönként olvasni kell azt.

5.      Az istenek nevei, akiket a szerződéskötéshez tanúnak hívtak.

6.      Az átkok és áldások a szövetséget megszegő vazallust betegséggel, halállal, kiűzetéssel fenyegették, ugyanakkor jólétet és biztonságot ígértek neki, ha hű marad urához.

Az ószövetségi szerződések ha nem is teljesen azonosak, de hasonló felépítésűek. Az izraeliták természetesen nem említenek több istent, mivel az egy és igaz Istenben hittek.

A Mózes ötödik könyvében is megfigyelhetjük az ókori szerződések legfontosabb mozzanatait:

***Mózes ötödik könyve rövid vázlata:***

1.      Bevezetés (1:1-5)

2.      Első beszéd: történeti bevezetés (1:6 – 4:49)

3.      Második beszéd: a feltételek (5:1 – 26:19)

4.      Harmadik beszéd: átkok és áldások (27:1 – 28:68)

5.      Negyedik beszéd: szövetség Moábbal (29:1 – 30:20)

6.      a vezetők felelőssége, Mózes éneke, halála (311 – 34:12)